open-index/open-wikipedia-markdown huggingface dataset:
יצחק דבירה

**יצחק (צחי) דבירה** (נולד ב-21 בנובמבר 1972) הוא ארכאולוג ישראלי, אשר יחד עם ד"ר גבריאל ברקאי יזם את פרויקט סינון עפר הר הבית, הפועל מאז שנת 2004. דבירה החל לעסוק בנושא בהיותו סטודנט לארכאולוגיה בשנתו השלישית במחלקה ללימודי ארץ ישראל וארכאולוגיה באוניברסיטת בר-אילן אשר ארגן קבוצת סטודנטים לביצוע סקר ארכאולוגי דחוף בשפכי העפר מהחפירות ההרס שהתבצעו בהר הבית בשנת 1999 על ידי התנועות האיסלמיות. בעקבות כך נעצר דבירה, והוגש כנגדו כתב אישום. בשנת 2003 נערך כנגדו משפט אשר הסתיים במשיכה חזרה של כתב האישום על ידי המדינה.

## קורות חיים
דבירה הוא בנם של צבי והילה צוויג, בילדותו גדל דבירה בהרצליה בבית מסורתי ומגיל צעיר החל עוסק בחקר המקרא במטרה לברר מה הן המצוות המקוריות. דבירה פיתח שיטה עצמאית החותרת לשחזור ההלכה המקראית באופן המתאים לאורח החיים בעידן המודרני. בין הנושאים שחקר לעומק היה מועדו ואופן יישומו של חג השבועות. על כך פרסם מאמר מקיף במוסף "שבת" בעיתון מקור ראשון "לאן נעלם חג הקציר".

דבירה עסק גם בחקר המשמעות הרעיונית של בית המקדש במקרא ובמקורות היהודים שלאחר מכן, וגם על כך פרסם מאמר מקיף במוסף "שבת" בעיתון מקור ראשון.

## פרויקט סינון עפר הר הבית

בשנת 2001 החל דבירה לפעול יחד עם אחד ממרציו, ד"ר גבריאל ברקאי, להקמת פרויקט לסינון העפר שנזרק מהר הבית. הארכאולוגים קיבלו את רישיון החפירה מרשות העתיקות רק בשנת 2004 ואז הוקם הפרויקט.

מלבד זאת, דבירה ביצע מחקרים נוספים על הר הבית וביניהם מחקר בארכיון מחלקת העתיקות המנדטורית, שבו גילה כי ממצאים רבים שהתגלו במסגרת עבודות שיקום ותחזוקה של הוואקף המוסלמי בין השנים 1938–1942 (בעקבות רעידת האדמה של שנת 1937) ולא פורסמו מעולם, ביניהם פסיפס ביזנטי היושב תחת השכבה הקדומה ביותר של מסגד אל-אקצא, מנהרת סתרים בסמוך לכותל הדרומי ומקווה טהרה מתחת לחזית של אל-אקצה.

דבירה גם פעיל מאוד במחאה כנגד הרס העתיקות בהר הבית, והחל לעקוב אחר עבודות הוואקף מאז החפירה הגדולה של שנת 1999, והקים לצורך כך אתר אינטרנט בו הוא מעדכן על עבודות הוואקף הנעשות במתחם הר הבית.

בעקבות פעילותו, הוקם הוועד למניעת הרס עתיקות בהר הבית, שדבירה עובד עמו בקשר רצוף ומספק מידע.

בשנת 2007 נחפרה תעלת ארוכה בהר הבית לצורך התקנת כבל חשמל. דבירה ביצע מעקב יום יומי על עבודות הוואקף ותיעד את התעלה לאורך שלביה. הוא חשף מפולת של קיר קדום באזור שממזרח למשטח המוגבה, שבו חוקרים שונים מייחסים לשטח העזרה של בית המקדש השני.

התגליות מהמעקב שביצע יחד עם פעילות הוועד הציבורי למניעת הרס העתיקות בהר הבית הובילו להקמת ועדת חקירה ממלכתית שבדקה את התנהלות המדינה ורשות העתיקות.

## קישורים חיצוניים

* 
* 
* 
* צחי דבירה באתר המחלקה ללימודי ארץ ישראל וארכאולוגיה באוניברסיטת בר-אילן
;חיבוריו
* **[https://musaf-shabbat.com/2011/06/06/לאן-נעלם-חג-הקציר-יצחק-דבירה-צויג/ לאן נעלם חג הקציר]**, פורסם במוסף 'שבועות', 'מקור ראשון', ה' בסיון תשע"א, 7.6.2011 .
* 

## הערות שוליים

קטגוריה:ארכאולוגים ישראלים
קטגוריה:בוגרי אוניברסיטת בר-אילן
קטגוריה:ישראלים שנולדו ב-1972
דייוויד באק

**דייוויד ג'. באק** (באנגלית: **David J. Buck**) (נולד ב-10 במרץ 1956) הוא קצין בדימוס בדרגת לוטננט גנרל. שירת כמפקד חיל האוויר ה-14 בפיקוד החלל של חיל האוויר, ומפקד הפיקוד המשותף לחלל בפיקוד האסטרטגי של ארצות הברית.

## ביוגרפיה
ב-1986 סיים לימודי תואר ראשון והתגייס לחיל האוויר. שירת כקצין בכנף הטילים האסטרטגיים ה-44, המפעילה טילים בליסטיים בין יבשתיים. שימש קצין פיתוח בטייסת הניסויים 576 ועוזר למפקד חיל האוויר העשרים של ארצות הברית. לאחר לימודים במכללת המלחמה של הצי שימש ראש ענף וכותב נאומים במפקדת פיקוד החלל של חיל האוויר. 

בשנים 2000–2002 פיקד על טייסת השיגורים לחלל הראשונה בנמל החלל קייפ קנוורל. בשנים 2003–2005 שימש ראש מחלקה באגף התכנון של המטות המשולבים. ביוני 2005 מונה למפקד להק בסיס האוויר 821 בבסיס חיל האוויר תול בגרינלנד. ביוני 2006 מונה לסגן קצין תכנון בפיקוד החלל. באוגוסט 2007 מונה לסגן מפקד כנף החלל ה-50. ביוני 2008 מונה למפקד כנף החלל ה-30. במאי 2010 מונה לראש אגף כוחות החלל במפקדת כוחות האוויר של פיקוד מרכז. קודם לדרגת בריגדיר גנרל וביוני 2011 מונה לסגן מפקד מרכז הלוחמה של חיל האוויר בבסיס נליס שבנבדה. במאי 2013 מונה לראש אגף מבצעי אוויר, חלל וסייברספייס בפיקוד החלל. באוגוסט 2014 קודם לדרגת מייג'ור גנרל ומונה לסגן מפקד פיקוד החלל של חיל האוויר.

באוגוסט 2015 קודם לדרגת לוטננט גנרל ומונה למפקד חיל האוויר ה-14 ולמפקד הפיקוד המשולב לחלל של הפיקוד האסטרטגי בבסיס ונדנברג. שירת בתפקיד עד דצמבר 2017. הוא צפוי לסיים את שירותו בחיל האוויר בפברואר 2018.

לבאק תואר ראשון בניהול אוניברסיטת קנזס ניומן בויצ'יטה, תואר שני בניהול מאוניברסיטת דקוטה הדרומית, תואר שני בלימודי ביטחון לאומי ואסטרטגיה ממכללת המלחמה של הצי, תואר שני באסטרטגיית ניהול משאבים לאומיים מהמכללה לתעשייה של הכוחות המזוינים. הוא בוגר תוכניות פיתוח מנהיגות באוניברסיטת הרווארד, אוניברסיטת וירג'יניה ובאוניברסיטה לביטחון לאומי.

## קישורים חיצוניים

*ביוגרפיה באתר חיל האוויר של ארצות הברית
*ביוגרפיה באתר הפיקוד האסטרטגי של ארצות הברית

קטגוריה:גנרלים בחיל האוויר של ארצות הברית
קטגוריה:אמריקאים מעוטרי אות לגיון ההצטיינות
קטגוריה:מעוטרי מדליית השירות המצוין של חיל האוויר
קטגוריה:מעוטרי כוכב הארד
קטגוריה:בוגרי בית הספר של הצי ללימודים מתקדמים
קטגוריה:אמריקאים שנולדו ב-1956
ואם פרידה

"**ואם פרידה**" הוא אלבום האולפן הרביעי של הזמרת-יוצרת הישראלית דיקלה. האלבום יצא לאור ב-23 בפברואר 2014 על ידי חברות התקליטים הליקון. האלבום מכיל 10 שירים שאת רובם כתבה דיקלה כשהיא לוקחת חלק בכל הלחנים. ההפקה המוזיקלית של עידו אוחיון, רוני בראון ודיקלה, על העיבודים עידו אוחיון ודיקלה והניהול האמנותי של רוני בראון. השיר אשר פותח את האלבום "אין עוד אהבה כזאת", ועד לסוף של האלבום עם השיר "Love Is Everything", שנחשב כשיר הסוגר את האלבום.

השיר והסינגל הראשון מהאלבום ששמו כשם האלבום "ואם פרידה", הגיע לראש מצעדי תחנות הרדיו בישראל, ובסוף שנה היה בין עשרת השירים המושמעים ביותר במצעדי ההשמעות השנתיים וזיכה את דיקלה בתואר "זמרת השנה" של רשת ג'. לאחר שיצא השיר "בסמה", יצא הסינגל "שבע בערב" אשר זכה להצלחה נאה ושהה במשך שבעה שבועות מיציאתו בין עשרת השירים המושמעים ברדיו בישראל. לאחר מכן חשפה דיקלה את הקאבר לשיר המצליח – "Here Comes the Rain Again", של להקת יורית'מיקס. דיקלה מקפידה לשיר את השיר בהופעותיה השונות.

ב-30 בינואר 2018, נודע כי האלבום זכה לתואר "אלבום זהב" בישראל, על סך מכירות של 20,000 עותקים.

## סינגלים וקליפים
; "ואם פרידה"

ב-24 בפברואר הוציאה דיקלה את הווידאו קליפ הראשון מן האלבום ששמו הוא כשם האלבום "ואם פרידה", הקליפ הוא קליפ מילים שבה ניתן לראות את דיקלה לובשת שמלה אדומה ומגף שחור והמילים מוצגות. הקליפ הוא השני הנצפה ביותר שלה והוא חצה את רף ה-4 מיליון.
; "בסמה"

הוא הסינגל השני מן האלבום, לשיר יצא קליפ תמונה שבה ניתן לראות נשיקה אדומה ואת השם של השיר "בסמה". השיר הוא אחד מהמוכרים של הזמרת והוא זכה לכמות נאה של צפיות.
; "שבע בערב"

השיר הוא השיר המזוהה ביותר עם הזמרת, התמונה שהועלתה ליוטיוב צברה כמעט 5 מיליון, והוא הקליפ הנצפה ביותר של הזמרת. את השיר שרו בהמון תוכניות טלוויזיה כגון: "The Voice", "הכוכב הבא" ועוד רבים אחרים. השיר זכה לקאברים רבים ברחבי הארץ ולכן הוא השיר הכי מצליח של הזמרת.
;"Here Comes the Rain Again"

השיר הוא גרסת כיסוי לשיר של להקת יורית'מיקס. הוא יצא כסינגל הסינגל הרביעי מן האלבום. ביוטיוב זכה השיר ללמעלה ממיליון צפיות.
;"אין עוד אהבה כזאת"

הקליפ לשיר יצא ב-1 בדצמבר ועם תמונה, כמו קודמיו. השיר הוא אחד המצליחים של הזמרת ואחד מהמזוהים ביותר עם הזמרת. השיר מדבר על אהבה מיוחדת. התמונה צברה למעלה ממיליון צפיות והיא אחת הנצפות ביותר של הזמרת.
;"יהיה לנו טוב"

יצא כסינגל השישי מתוך האלבום. האודיו הועלה ליוטיוב ב-1 בפברואר 2015, וצבר למעלה ממיליון צפיות. השיר מדבר על העתיד בצורה אופטימית כשמו "יהיה לנו טוב".

#### "[[קופנגן (שיר של דיקלה)|קופנגן]]"
יצא לאור ב-25 באפריל 2015, כסינגל השביעי והאחרון מתוך האלבום. בסמוך לכך, הועלה לערוצה של דיקלה אודיו מלא המכיל בתוכו את השיר. את השיר הלחינה דיקלה ביחד עם שרית חדד ועידו אוחיון, והוא נכתב על ידה בלבד.

## רשימת רצועות

## קישורים חיצוניים

* 

## הערות שוליים

קטגוריה:אלבומי דיקלה
קטגוריה:אלבומים בעברית
קטגוריה:אלבומים שהופקו על ידי רוני בראון
קטגוריה:אלבומי זהב בישראל
קטגוריה:אלבומי חברת הליקון
התובע הכללי של אוקראינה

[ממוזער|263px|משרדי התביעה כללית ב[קייב]]
**התובע הכללי של אוקראינה** (באוקראינית: **Генеральний прокурор України**) הוא ראש מערכת המשפט והאחראי על אכיפת החוק באוקראינה מטעם ממשלת אוקראינה ומשמש כיועץ הממשלה לענייני משפט. עומד בראש משרד התביעה הכללית (Прокурату́ра Украї́ни).

משרת התובע הכללי באוקראינה הוקם ב-4 בנובמבר 1991 כיורש למשרת התובע הכללי של ברית המועצות. על פי סעיף 122 בחוקת אוקראינה, התובע הכללי ממונה לתפקיד על ידי נשיא אוקראינה בהמלצת הפרלמנט ועומד בראש התביעה הכללית . התובע מפוטר מתפקידו בהתאם להצבעת אי אמון הנערכת בראדה העליונה. תקופת כהונתו היא 6 שנים.

לתובע הכללי 7 סגנים.
## הגדרת התפקיד
התובע הכללי אחראי ל:
# ניהול תביעה בבית המשפט בשם המדינה;
# ייצוג האינטרסים של האזרח או המדינה בבית המשפט;
# פיקוח על החוק וגופי הבילוש והחקירה;
# פיקוח על יישום החלטות משפטיות בתיקי פשיעה.
# לתובע הכללי וליו"ר בית המשפט העליון של אוקראינה ישנה הסמכות להגיש בקשת חנינה של עצורים
# התובע הכללי מחויב להגיש דו"חות פעילות לראדה העליונה מדי שנה.

## רשימת התובעים הכלליים
ממלא מקומו של התובע הכללי הוא הסגן הראשון לתובע הכללי. עד ינואר 2017 תקופת הכהונה הייתה 5 שנים. בינואר 2017 תקופת הכהונה הוגדלה ל-6 שנים.

הערות:
* מחניצקי כיהן כממלא מקום התובע על פי אוקאז מנשיא אוקראינה וכיהן גם כנציב פרלמנטרי.
* שוקין היה אמור להתפטר מתפקידו ב-16 בפברואר 2016 לאחר שהוצא לחופשה. ב-16 במרץ הוא חזר למלא את תפקידו לאחר שלא הגיע לידיו כל מכתב פיטורין. לבסוף פוטר רשמית בהצבעה פרלמנטרית ב-29 במרץ 2016.
* יורי סברוק כיהן כממלא מקום התובע הכללי לאחר שהיה קודם סגן ראשון לתובע.

## דרגות

## קישורים חיצוניים

* 

## הערות שוליים

קטגוריה:אוקראינה: פוליטיקה
עונת 1954/1955 בפוטבול ליג

**עונת 1954/1955** הייתה העונה ה-56 של הפוטבול ליג שהיא הייתה הליגה האנגלית הבכירה בכדורגל. העונה החלה ב-21 באוגוסט 1954 והסתיימה ב-30 במאי 1955. בעונה זו התחרויות התקיימו בליגה הבכירה, בליגת משנה ובדיוויזיון השלישי שחולק ל-2 מחלקות.  

הליגה הבכירה כללה 22 קבוצות. לסטר סיטי ואברטון היו הקבוצות שעלו מליגת משנה. 

עבור הניצחון הוענקו שתי נקודות ונקודה עבור תוצאת תיקו. במידה וכמה קבוצות זכו באותו מספר נקודות, הקבוצה עם יתרון ביחס שערים דורגה במקום גבוה יותר. שיטה זו הייתה בתוקף עד לעונת 1976/1977.

צ'לסי זכתה באליפות בפעם הראשונה בתולדות המועדון.   

בסוף העונה לליגת משנה ירדו לסטר סיטי ושפילד ונסדיי. במקומן לליגה הבכירה עלו בירמינגהאם סיטי ולוטון טאון (בפעם הראשונה בהיסטוריה).

## כדורגלנים מצטיינים
רוני אלן מוסט ברומיץ' אלביון כבש 27 שערים וזכה בתואר מלך השערים.

דון ריווי ממנצ'סטר סיטי זכה בפרס כדורגלן השנה של התאחדות עיתונאי הכדורגל האנגלית.

## טבלת הליגה

## קישורים חיצוניים
* נתונים מפורטים מאתר rsssf
* נתונים מאתר worldfootball

## הערות שוליים

קטגוריה:תחרויות כדורגל ב-1955
קטגוריה:תחרויות כדורגל ב-1954
קטגוריה:עונות בפוטבול ליג
קטגוריה:1954 בממלכה המאוחדת
קטגוריה:1955 בממלכה המאוחדת
יעקב יהודה לייב לעווי

רבי **יעקב יהודה לייב לעווי** (ה'תקע"ג - י"א באלול ה'תרמ"ט, 7 בספטמבר 1889) היה רבה של שלשין. לאחר עלייתו לארץ, שימש עשרות שנים כאב בית דין בירושלים. מחבר ספר "בית לאבות" ומייסד כולל פולין בירושלים.

## ביוגרפיה
נולד בשנת תקע"ג לאביו רבי אברהם לעווי ואמו אסתר. אחיו הם רבי שלמה זלמן לעווי, אב"ד זלאטשוב, רבי אשר לעמיל לעווי, אב"ד גאלין ובסוף ימיו אב בית דין בירושלים, רבי נחום לעווי, אב"ד שאדיק. מחבר ספר "אבני קודש" ורבי ישראל לעווי. יהודי פוזנא נהגו לכנותם "חמישה חומשי תורה". בצעירותו למד אצל הרב שלמה זלמן ליפשיץ, מחבר הספר "חמדת שלמה".

היה רבה של שלשין, ולאחר שעלה לירושלים שימש כאב בית דין במשך עשרות שנים. כמו כן, הקים את "קופת רבי מאיר בעל הנס" ואת כולל פולין שעמד בראשו, וכיהן גם כנשיא "ועד הכללי". 

היה נוהג לשבת כל השבוע ולומד בבית הכנסת, שם היו מביאים לו אוכל, ורק בשבת היה חוזר לביתו. כל הנהגותיו היו על פי האר"י.

היה חבר בוועד הראשון של מאה שערים והיה יושב ראש הבד"ץ. 

בנו הרב שלמה זלמן היה חתנו של רבי משה ריבלין (בנו של רבי הלל ריבלין מראשוני עליית תלמידי הגר"א). חתנו של הרב שלמה הוא הרב צבי אשר כהנא שפירא ממייסדי וראשי ישיבת המקובלים שער השמים אביה של חנה שפיצר וסביהם של הרב אברהם אלקנה כהנא שפירא ראש ישיבת מרכז הרב והרב הראשי לישראל ושל הרב שמואל כהנא שפירא אב"ד בירושלים.

חידושי תורתו מובאים בספרו "בית לאבות", על מסכת אבות. רוב הספר הוא דברי אגדה וכן ביאורים על פי תורת הנסתר שבהקדמתו מעיד שלמד אותה מרבותי הרב יהודה כהן והרב רפאל ידידיה אבולעפיא, ובתחילת הספר מביא מספר חידושים על הש"ס.

נפטר בערב שבת בי"א באלול תרמ"ט ונקבר בהר הזיתים בחלקת הפרושים. על מצבתו נחרט: "איש טהור, גדול הדור, מקדושי ירושלים עה"ק תובב"א הרב ר' יעקב יהודה לייב בהרב ר' אברהם זצ"ל נלישמ בש"ק בעת רצון י"א אלול תרמ"ט. תנצב"ה".

## משפחתו
הרב לעווי היה נשוי לרחל, בתו של רבי אליעזר אב בית דין סאמפאלנא, ונולדו להם תשעה ילדים.

אחיו הם הרבנים אשר לעמיל לעווי ונחום לעווי.

## לקריאה נוספת
* הרב אברהם שפירא, **מנחת אברהם**, תולדות המחבר, עמ' שי"ז – שי"ח. מאמר בדיני אסמכתא, עמ' שי"ט – שכ"ב.

## הערות שוליים

קטגוריה:רבנים פולנים
קטגוריה:ראשוני האחרונים
קטגוריה:משפחת לעוי-וייספיש-בהר"ן
קטגוריה:אנשי עליות קדומות לארץ ישראל
קטגוריה:ירושלים: רבנים
קטגוריה:יהודים הקבורים בהר הזיתים: חלקת הפרושים
קטגוריה:עולים לארץ ישראל בשנים 1800–1881
קטגוריה:ארץ-ישראלים שנולדו ב-1812
קטגוריה:ארץ-ישראלים שנפטרו ב-1889
אלעזר הורוויץ

**אלעזר הלוי איש הורוויץ** (א' בשבט ה'תקס"ד, ינואר 1804–כ"א בסיוון ה'תרכ"ח, 11 ביוני 1868) היה רב ופוסק אוסטרי, ורבה של וינה בין השנים 1828–1868.

## ביוגרפיה
נולד א' בשבט ה'תקס"ד (ינואר 1804) בעיירה פלוס  שבבוואריה לרבי דוד יהושע השל, בנו של רבי צבי הירש הורוביץ וחתנו של רבי אלעזר קאליר. ב-1821, בגיל 18, שלחו אביו לפרשבורג ללמוד בישיבתו של רבי משה סופר (החת"ם סופר). ב-1828 התקבל כרב העיר בווינה, תפקיד שמילא עד פטירתו. הוא עשה זאת בהמלצת רבו החת"ם סופר, שלא ראה שום אפשרות להימנע מלהכיר בהיותו של יצחק נח מנהיימר המנהיג הרוחני בפועל, ולכן נהג בו כבוד ושלח רב שמרן שיאזן אותו.

ב-1863 הגן הרב הורוויץ על צבי גרץ כשזה נתבע באשמת כפירה על ידי הכנסייה הקתולית לאחר שדחה את היות פרק נ"ג בספר ישעיה נבואה משיחית. הרב הורוויץ העיד לטובתו בבית-המשפט, בעוד שרוב האורתודוקסים ניהלו נגד גרץ מערכה שערה.

נפטר בכ"א בסיוון ה'תרכ"ח (11 ביוני 1868).

ספרו שו"ת "יד אלעזר" נדפס על ידי בניו אחר פטירתו.

## מתלמידיו
* הרב חיים אופנהיים
* הרב אברהם שמידל

## קישורים חיצוניים

* 
* 
* 
* 
* 
* 


* 


## הערות שוליים

קטגוריה:רבנים אוסטרים
קטגוריה:מחברי ספרי שו"ת
קטגוריה:וינה: רבנים
קטגוריה:אישים הקבורים בחלקות היהודיות של בית הקברות המרכזי בווינה
אלעזר הורוביץ
קטגוריה:אוסטרים שנולדו ב-1803
קטגוריה:בוגרי ישיבת פרשבורג
קטגוריה:תלמידי החתם סופר
קטגוריה:נפטרים ב-1868
סתיו (פירושונים)

קטגוריה:שמות משפחה עבריים
קטגוריה:שמות פרטיים עבריים לגברים ולנשים
*
מחנה הריכוז פוסטקוב

**מחנה הריכוז פוסטקוב** (בכתיב יידי **פוסטקאוו**, בגרמנית: **היידלאגר**) היה מחנה ריכוז של כוחות הכיבוש הנאציים, שהיה ממוקם ליד העיר דמביצה (בפולנית: **Dębica**; ביידיש: **דעמביץ**) בפולין. מחנה זה היה מחנה הריכוז הראשון בפולין שהנאצים גירשו אליו יהודים מהגטאות. במחנה היו חלקים נפרדים ליהודים ולאסירים פולנים. המחנה שימש מחנה עבודה ופעלו בו בתי מלאכה שפעלו עבור ה-SS.

המחנה הוקם ביוני 1940 בגליציה המערבית. המחנה נסגר בידי הנאצים עם התקרבות כוחות הצבא האדום ב-1944.

ביוני 1940 נשלחו למחנה יהודים שנחטפו מגטו דמביצה. ב-1942 גורשו למחנה חלק מיהודי מיילץ. בנובמבר 1943 נסגר מחנה שבניה והיהודים שבו הועברו למחנה פוסטקוב. לפי דפי עד ביד ושם, נרצח במחנה הסופר והמשורר החרדי המפורסם ר' אלימלך שטייאר.

ב-28 בספטמבר 1943 ביקר במחנה היינריך הימלר בליווי הפמליה המלאה שלו.

ביוני 1944, עם התקדמות כוחות הצבא האדום, המחנה פורק, והאסירים היהודים שבו נשלחו לאושוויץ. הכוונה המקורית הייתה להוביל אותם היישר לתאי הגזים, אך בעקבות צורך שהתעורר בעובדים הועברו אנשי הקבוצה למחנה העבודה גלייביץ, בו הוחזקו עד שחרור המחנה בידי הרוסים.

## החיים במחנה
חיים שלמה פרידמן, יליד קרקוב, מספר על הריכוז במחנה: .

יונה שטיינר, יליד העיירה גרוניק, גורש למחנה פוסטקוב בגיל 13 והוא מתאר את המחנה: 

בשנת 1943 שהו במחנה רק בעלי מלאכה, והוקלו מעט התנאים בו: במקרה בריחה של אסיר פולני, נענשו האסירים הפולנים בשלילת החבילות המזון שנשלחו אליהם, למשך שבוע. במקרה כזה הגרמנים מסרו את החבילות ליהודים. פעם בשבוע הותר ליהודים להשתמש במקלחות המים החמים שבחלק הפולני.

## קישורים חיצוניים

* 

## הערות שוליים

קטגוריה:מחנות ריכוז בפולין
קטגוריה:פודקרפצקיה
WAF

**WAF** (ראשי תיבות של: **Web application firewall**) היא מערכת חומת אש (Firewall) ייעודית לאפליקציות מקוונות, המסננת, מציגה, וחוסמת תשדורת HTTP אל יישום אינטרנט וממנו.

WAF שונה מחומת אש רגילה בכך שהיא מסוגלת לסנן תוכן ספציפי של יישומי אינטרנט בזמן שחומת אש רגילה משמשת כשער בטיחות בין שרתים. באמצעות בדיקת תנועת ה-HTTP, ניתן למנוע התקפות הנובעות מפגמי אבטחה של יישומי אינטרנט, כגון הזרקת SQL או XSS.

מערכות WAF כוללות בדרך כלל מדיניות אבטחה גלובלית ובמקביל מדיניות אבטחה לדפים ספציפיים של הארגון. במדיניות הגלובלית ניתן להגדיר נושאים כגון חסימת user-agent לא סטנדרטי, התייחסות לכתובות מקור, ונושאים נוספים הרלוונטיים לכלל האתר המוגן. במדיניות הפרטנית ניתן להגדיר נושאים כגון תווים אסורים/מותרים לשדה ספציפי. 

מערכות WAF דורשות קבלת תעבורה לא מוצפנת, ולכן לעיתים קרובות הן מבצעות את פתיחת תעבורת ה־TLS.  

בדרך כלל יישום ה־WAF יעשה בענן, ובמידה והיישום מותקן בענן ניתן להשתמש ב־WAF של ספק הענן.

עם החברות המפתחות WAF נמנות L7 defense ,F5, פורטינט ואימפרבה הישראלית.

קטגוריה:יישומי רשת
קטגוריה:אבטחת מידע
ראובן ירון (מלחין)

[200px|ממוזער|שמאל|קברו של ראובן ירון בבית הקברות של קיבוץ [שער העמקים]]
**ראובן ירון** (18 בספטמבר 1932, אוסייק, ממלכת יוגוסלביה – 3 בנובמבר 1956, סמוך לדהב במהלך מבצע סיני) היה מנצח, מוזיקאי ומלחין ישראלי ממייסדי מקהלת רינת.

## קורות חייו
נולד באוסייק כרוּבֶּן מִיכָאִיל פְרָיְיבֶּרְגֶר (בסרבו-קרואטית: Ruben Mihael Freiberger) לאירנה ושלום פרייברגר אשר כיהן בהמשך כרב הראשי ליהודי זאגרב.

באפריל 1941 פלשה גרמניה הנאצית ליוגוסלביה והכניעה את צבאה תוך ימים אחדים. אזור קרואטיה נמסר לחזקת ממשלת הבובות של האוסטאשה והוחל ברדיפות יהודים. אביו נעזר בקשריו האישיים עם אלויזיה סטפינאץ הבישוף של זאגרב והצליח להבריח מהעיר 11 מילדי הקהילה ובכללם בנו רובן מיכאיל. רובן הגיע ברכבת לאיסטנבול וממנה לארץ ישראל המנדטורית, שם נקלט בחברת הנוער של קיבוץ שער העמקים. כל בני משפחת פרייברגר שנותרו בזאגרב נרצחו במחנה ההשמדה אושוויץ.

לאחר השירות הצבאי הוא עברת את שמו לראובן ירון והחל בלימודי מוזיקה בתל אביב אצל מרדכי סתר. ירון נמנה עם הגרעין המייסד של מקהלת רינת. ביוני 1956 זכתה המקהלה בפרס ראשון בתחרות מקהלות שנערכה בפריז, לביצוע קומפוזיציה של ראובן ירון ובניצוחו של גרי ברתיני. בתחרות נטלו חלק מקהלות מ-16 מדינות והזכייה עוררה הדים תקשורתיים בארץ ובעולם.

ירון הלחין עשרה שירים ליחיד ולמקהלה ושני פרקי נגינה. יצירתו "משיר השירים" זכתה בפרס נסימוב תשי"ז.

ירון נהרג ב-3 בנובמבר 1956 במלחמת סיני, כאשר לחם כחייל במילואים בקרב באזור דהב. הוא הובא לקבורה זמנית באילת, ובהמשך נטמן בבית העלמין בשער העמקים.

## קישורים חיצוניים

* ראובן ירון - פועלו של היוצר, באתר "שירה עובדת"
* 
* , באתר "יזכור"

## הערות שוליים

קטגוריה:יהודים קרואטים
קטגוריה:ילדים בשואה: קרואטיה
קטגוריה:ניצולי השואה: קרואטיה
קטגוריה:מנצחי מקהלות ישראלים
קטגוריה:מנצחים ישראלים
קטגוריה:מלחינים ישראלים
קטגוריה:חללי צה"ל במלחמת סיני
קטגוריה:עולים במלחמת העולם השנייה
קטגוריה:ישראלים ילידי יוגוסלביה
קטגוריה:שער העמקים: אישים
קטגוריה:אישים הקבורים בשער העמקים
קטגוריה:חיילי חיל הרגלים במלחמת סיני
קטגוריה:ישראלים שנולדו ב-1932
קטגוריה:ישראלים שנפטרו ב-1956
אנדז'יי ספקובסקי

**אנדז'יי ספקובסקי** (בפולנית: **Andrzej Sapkowski**; נולד ב-21 ביוני 1948) הוא סופר פנטזיה פולני הידוע בעיקר בשל סדרת הספרים שלו המכשף. מכונה גם "טולקין הפולני".

## קורות חיים
אנדז'יי ספקובסקי נולד בלודז' שבפולין. בצעירותו למד כלכלה באוניברסיטת לודז', ולפני שהתמקד בכתיבה, עבד כנציג מכירות של חברת מסחר זרה. הוא החל את הקריירה הספרותית שלו כמתרגם, במגזין פנטזיה פולני (Fantastyka magazine). בעקבות העבודה בעיתון הוא הגיש סיפור קצר (The Witcher) לתחרות שהמגזין ערך, וזכה במקום שלישי. הסיפור פורסם במגזין בשנת 1986 וזכה לביקורות חיוביות מאוד. הסיפורים הבאים שלו פורסמו לראשונה ב-Fantastyka magazine. ספקובסקי כתב את מעגל האגדות אשר התבסס על העולם של "The Witcher". הכתבים כוללים שלושה אוספים של סיפורים קצרים, וחמישה רומנים. עבודותיו הפכו אותו לאחד מכותבי ספרי הפנטזיה הגדולים בפולין בשנות התשעים.

הדמות הראשית בסדרת הספרים היא גארלט, בן אנוש שעבר השבחה גנטית דרך מוטציות והתאמן מילדות במטרה לצוד ולחסל מפלצות. גארלט חיי בעולם מעורער מוסרית, אך מצליח לשמור על קוד מוסר משלו. הספרים מושפעים הן מטולקין והן מהמיתולוגיה הסלאבית.

על בסיס הספרים פותחו משחקי וידאו בשם הספר, The Witcher, על ידי חברת CD Projekt הפולנית.

ספקובסקי זכה בחמישה "פרסי זיידל" (Janusz A. Zajdel Award), פרס לכותבי ספרות מדע בדיוני בפולין. בשנת 1997 זכה בפרס "Polityka's Passport", המוענק מדי שנה לאמנים פולנים עם פוטנציאל לחשיפה בינלאומית. ב-2003 הוא זכה בפרס הספרדי לספרות "Premios Ignotus", על האנתולוגיה הטובה ביותר, "The Last Wish" ("המשאלה האחרונה") והסיפור "מוזיקאים" כסיפור הקצר הזר הטוב ביותר.

ספקובסקי הוא אזרח כבוד של העיר לודז', ומתגורר בה. בנו היחיד, קשישטוף, נולד ב-1972 ונפטר ב-2019 ממחלת הסרטן. הוא היה קורא מושבע של מגזין הפנטזיה הפולני "*Fantastyka*", ואנדז'יי הקדיש עבורו את סיפור "המכשף" הראשון שכתב אי פעם.

## ספריו
### סאגת המכשף
#### אוספי סיפורים
* המכשף
* חרב הגורל
* המשאלה האחרונה
* משהו מסתיים, משהו מתחיל
* המלדי וסיפורים אחרים

#### רומנים
* דם האלפים
* זמן של בוז
* טבילת האש
* מגדל הסנונית
* גבירת האגם

## קישורים חיצוניים

* 

* קטע מהרומן "נרנטורם" בתרגום ענת זיידמן

## הערות שוליים

קטגוריה:סופרי מדע בדיוני פולנים
קטגוריה:סופרי פנטזיה פולנים
קטגוריה:פולנים שנולדו ב-1948
אברהם אלוני

**אברהם אלוני** (1932 – 8 במאי 2010) היה ראש המועצה המקומית וראש עיריית קריית שמונה בין השנים 1971–1980 (למעט חופשה בלא תשלום בנובמבר 1975 – דצמבר 1976).

## ביוגרפיה
אלוני נולד במושב גבתון, ליד רחובות והתחנך בתל אביב. הוא התגייס לפלמ"ח, לצה"ל ומשם למוסד. במוסד היה שותף להעלאתם החשאית של יהודי מרוקו.
בהמשך שימש כיושב ראש תנועת "הנוער העובד והלומד". הוא השלים תואר ראשון במינהל ובמשפטים באוניברסיטת תל אביב.

אלוני נשלח בשנת 1962 לקריית שמונה לשמש כמזכיר מועצת הפועלים המקומית, תפקיד אותו מילא עד היבחרו לראשות המועצה ב-1971. בתחילה, הוא נבחר לראשות המועצה על ידי חברי המועצה עצמם, אחרי הדחת אשר ניזרי. בהמשך, בינואר 1974, הוא זכה לרוב בבחירות. בנובמבר 1975 אלוני הכריז על חופשה של שנה בלא תשלום. את מקומו מילא סגנו, דוד חזן.

אלוני פיתח את העיירה והשיג עבורה מעמד של עיר (היא הוכרזה כעיר בספטמבר 1974). הוא הביא לבנייתם של מוסדות רבים מאוד בעיר ולשיפור התחבורה בה ואליה. הוא גם ייסד שכונות נוספות. אולם, בשנת 1980 הדיחה מועצת העיר את אברהם אלוני. תשעה מחברי המליאה הצביעו בעד הדחתו. שר הפנים מינה במקומו ועדה קרואה, בראשות רוברט ראובן מקריית אתא.

במהלך כהונתו של אלוני היו תקופות של מתיחות ביטחונית וירי קטיושות לקריית שמונה. ב-19 במרץ 1978, למשל, נהרגו שני תושבי העיר מקטיושה. היו גם חדירות של חוליות מחבלים. באפריל 1974 חדרה חוליה, הגיעה עד רחוב יהודה הלוי, ורצחה 18 תושבים.

אלוני נפטר בבית הסיעודי בקיבוץ עמיר, אחרי שסבל מספר שנים ממחלת אלצהיימר.

## קישורים חיצוניים
* אברהם אלוני באתר "ישראל נגלת"

## הערות שוליים

קטגוריה:גבתון (מושב): אישים
קטגוריה:מזכירי מועצות פועלים
קטגוריה:ראשי עיריית קריית שמונה
קטגוריה:ראשי מועצת קריית שמונה
קטגוריה:ראשי רשויות מקומיות מטעם העבודה
קטגוריה:אנשי היישוב ילידי הארץ
קטגוריה:בוגרי אוניברסיטת תל אביב: משפטים
קטגוריה:ישראלים שנולדו ב-1932
קטגוריה:ישראלים שנפטרו ב-2010
סוזן שולטי

**סוזן שולטי** (באנגלית: **Suzanne Scholte** נולדה ב-13 ביוני 1959) היא פעילת זכויות אדם אמריקאית, המכהנת כנשיאת "קרן ההגנה" ויושבת ראש "הקואליציה לקוריאה הצפונית חופשית". היא מתמקדת בפעילות למען זכויות אדם בקוריאה הצפונית ובסהרה המערבית.

## ביוגרפיה
שולטי נולדה בנורווק שבקונטיקט. ב-1981 סיימה תואר ראשון באנגלית מקולג' ויליאם ומרי. עבדה כראש מטה חבר בית הנבחרים של ארצות הברית מארק סוויני מטקסס.

יחד עם בעלה ייסדה ב-1987 את עמותת "קרן ההגנה" לקידום הביטחון הלאומי של ארצות הברית וזכויות אדם ברחבי העולם. משנת 1989 היא מכהנת כנשיאת הארגון.

ב-1996 החלה לפעול למען שיפור זכויות האדם בקוריאה הצפונית, ב-1999 ארגנה את השימוע הראשון שנערך בקונגרס של ארצות הברית בנושא מחנות המאסר הפוליטיים בקוריאה הצפונית. ב-2003 הביאה להופעתו של הואנג ג'אנג יופ, העריק הבכיר ביותר מקוריאה הצפונית, בפני הקונגרס. באותה שנה ייסדרה את ארגון "הקואליציה לקוריאה הצפונית חופשית" ומאז עומדת בראשו. לאורך השנים סייעה למבקשי מקלט מקוריאה הצפונית ולמשפחותיהם להימלט מהמדינה ולהיקלט בארצות הברית. היא ייסדה ועומדת בראש עמותת ארצות הברית-סהרה המערבית, הפועלת למען זכויות אדם של אנשי האומה הסהראווית.

על פעילותה למען זכויות אדם זכתה בפרס סיאול לשלום ב-2008, בפרס החירות על שם וולטר ג'אד ב-2010 ובמדליית מסדר הכבוד הדיפלומטי של קוריאה הדרומית ב-2013.

שולטי פעילה במפלגה הרפובליקנית. ב-2014 התמודדה בבחירות למושב מחוז 11 של וירג'יניה בבית הנבחרים של ארצות הברית, אך הפסידה לחבר הקונגרס המכהן גרי קונלי מהמפלגה הדמוקרטית.

שולטי נשואה לצ'דוויק גור ואם לשלושה בנים.

## קישורים חיצוניים

* ביוגרפיה באתר פרס סיאול לשלום
* ביוגרפיה באתר הבחירות של סוזן שולטי (ארכיון ספריית הקונגרס)
* סוזן שולטי באתר מוזיאון ארצות הברית לזכר השואה

קטגוריה:פעילות חברתיות אמריקאיות
קטגוריה:פעילים חברתיים אמריקאים
קטגוריה:בוגרות מכללת ויליאם ומרי
קטגוריה:בוגרי מכללת ויליאם ומרי
קטגוריה:חברות המפלגה הרפובליקנית (ארצות הברית)
קטגוריה:חברי המפלגה הרפובליקנית (ארצות הברית)
קטגוריה:זוכי פרס סיאול לשלום
קטגוריה:אמריקאיות שנולדו ב-1959
קטגוריה:אמריקאים שנולדו ב-1959
אוכל מנחם

[ממוזער|350px|[מרק עוף נחשב כאוכל מנחם בתרבויות רבות]]
**אוכל מנחם** (באנגלית: **Comfort food**; בערבית: **لقمة مجابرة**) הוא מזון שנאכל בזמן שאדם זקוק לנחמה ומתנחם באוכל, בגלל ערכו הנוסטלגי או הסנטימנטלי. בדרך כלל אוכל מנחם הוא עתיר קלוריות, מכיל רמת פחמימות גבוהה ופשוט להכנה.

הערך הנוסטלגי של המזון יכול להיות ספציפי לאדם יחיד, או מייצג ערכי תרבות.

## הגדרה
המונח "comfort food" קיים בשפה האנגלית לפחות משנת 1966, בה נכתב במאמר בעיתון "פאלם ביץ' פוסט": "מבוגרים המצויים בלחץ נפשי רב נוטים לאכול אוכל המכונה "אוכל מנחם" - מזון הקשור לביטחון של הילדות, כמו ביצה קלה של אמא או מרק העוף המפורסם." סוגי מזון אלה נחשבים כמנגנון התמודדות להרגעת רגשות שליליים.

מחקרים פסיכולוגיים גילו שאוכל מנחם נצרך כאשר אדם מעוניין בהקלת תופעות פסיכולוגיות שליליות, או בהגברת רגשות חיוביים. צריכה זו מקושרת לבעיית השמנת יתר חולנית בארצות הברית  ובאופן כללי להתמכרות למזון.

בין המזונות הנחשבים לאוכל מנחם במדינות שונות נמנים מרק צח, מחית תפוחי אדמה ופאי תפוחים.

## תחושת הנחמה
חוקרים גילו שגם בעלי חיים חווים הקלה בכאב בזמן שהם אוכלים או שותים.

לעומת זאת, ממחקר של נאס"א עולה כי הקשר בין אוכל לנחמה הוא מיתוס בלבד, המושתת על האמונה שבכוחו של אוכל זה או אחר לשפר את מצב הרוח. מקור התחושה הטובה הוא הזיכרונות הנעימים, לא האוכל עצמו.

צריכת אוכל מנחם באופן מוגזם יכולה להיחשב כאכילה רגשית ולהוביל להשמנת יתר. במקרים כאלה נדרש טיפול רגשי לאיתור הגורמים לאכילה מופרזת ולימוד דרכי התמודדות עם רגשות שליליים.

## המדלן של פרוסט
[ממוזער|250px|עוגיות [עוגיית מדלן|מדלן]]
ביצירה "בעקבות הזמן האבוד" של מרסל פרוסט, הוא זקוק לנחמה ומחפש מזון, ומתנחם בעוגיית מדלן. בעקבות סיפור זה נפוץ בצרפתית הביטוי "*המדלן של פרוסט*" כשם נרדף לאוכל מנחם.

## קישורים חיצוניים

* רותם אחיהון, מה הופך אוכל ל"אוכל מנחם"?, אתר כאן, 9.1.2020
* 

## הערות שוליים

קטגוריה:נוסטלגיה
קטגוריה:מאכלים
קטגוריה:הפרעת אכילה
עונת 1956/1957 בפוטבול ליג

**עונת 1956/1957** הייתה העונה ה-58 של הפוטבול ליג שהיא הייתה הליגה האנגלית הבכירה בכדורגל. העונה החלה ב-18 באוגוסט 1956 והסתיימה ב-1 במאי 1957. בעונה זו התחרויות התקיימו בליגה הבכירה, בליגת משנה ובדיוויזיון השלישי שחולק ל-2 מחלקות.  

הליגה הבכירה כללה 22 קבוצות. שפילד וונסדי ולידס יונייטד היו הקבוצות שעלו מליגת משנה. 

עבור הניצחון הוענקו שתי נקודות ונקודה עבור תוצאת תיקו. במידה וכמה קבוצות זכו באותו מספר נקודות, הקבוצה עם יתרון ביחס שערים דורגה במקום גבוה יותר. שיטה זו הייתה בתוקף עד לעונת 1976/1977.

מנצ'סטר יונייטד זכתה באליפות בפעם החמישית בתולדות המועדון ובפעם השנייה ברציפות.   

בסוף העונה לליגת משנה ירדו קארדיף סיטי וצ'רלטון את'לטיק. במקומן לליגה הבכירה עלו לסטר סיטי ונוטינגהאם פורסט.

## כדורגלנים מצטיינים
ג'ון צ'ארלס מלידס יונייטד כבש 38 שערים וזכה בתואר מלך השערים.

טום פיני מפרסטון נורת' אנד זכה בפרס כדורגלן השנה של התאחדות עיתונאי הכדורגל האנגלית. זאת הפעם השנייה בקריירה.

## טבלת הליגה

## קישורים חיצוניים
* נתונים מפורטים מאתר rsssf
* נתונים מאתר worldfootball

## הערות שוליים

קטגוריה:תחרויות כדורגל ב-1957
קטגוריה:תחרויות כדורגל ב-1956
קטגוריה:עונות בפוטבול ליג
קטגוריה:1956 בממלכה המאוחדת
קטגוריה:1957 בממלכה המאוחדת
אכילה רגשית

**אכילה רגשית** מוגדרת כאכילת יתר על מנת להקל על רגשות שליליים. אכילה רגשית לעיתים קרובות עלולה להגביר את הסיכון להפרעות אכילה כגון בולימיה ואנורקסיה נרבוזה. מחקרים הראו גם כי קיים גם קשר הפוך - הפרעות אכילה קיימות מעלות את הסיכוי לאכילה רגשית. זיהוי קשר זה מאפשר לפסיכולוגים ותזונאים קליניים לספק את הטיפול המתאים לבעיית אכילה רגשית.

## הגדרה
אכילה רגשית מוגדרת כ"עלייה בצריכת מזון כתגובה לרגשות שליליים" והיא נחשבת לדרך התמודדות הסתגלותית עם רגשות קשים. אף על פי שאכילה רגשית איננה רשומה במדריך לאבחון וסטטיסטיקה של הפרעות נפשיות, היא נחשבת לסוג של הפרעת אכילה ומטופלת ככזו.

אכילה רגשית משמשת גם להתמודדות עם לחצים חברתיים או פסיכולוגיים. מחקרים זיהו קשרים רבים בין אכילה רגשית לבין הפרעות אכילה אחרות כמו בולימיה, אנורקסיה נרבוזה והפרעת אכילה כפייתית .

זיהוי מצבים של אכילה רגשית והפרעות אכילה נוספות מתבצע באמצעות מבחן המכונה "**השאלון ההולנדי**" ובו סולם המאפשר לסווג את הרגלי האכילה הבאים:
* **אכילה מאופקת**, המלווה בחששות לגבי דיאטה ושמירה על המשקל,
* **אכילה רגשית** - אכילת יתר כתגובה לרגשות שליליים או כדרך להפחתת רגשות שליליים,
* **אכילה חיצונית** - אכילת יתר של מזון בעל מראה, מרקם או ריח מושכים.

## השפעתה של אכילה רגשית
אכילה רגשית היא דרך התמודדות עם רגשות שליליים המניבה תוצאות באופן זמני, ולא מטפלת בגורמי הלחץ שיצרו מלכתחילה את הרגשות השליליים. אכילה כזו גורמת לרמות אינסולין גבוהות הגורמות לגלוקוקורטיקואידים להזרים למחזור הדם אנזימים הסופחים את אבות המזון ומאחסנים אותם ברקמת השומן הבטני. לכן, מי שמתמודד עם אכילה רגשית נמצא בסיכון גבוה יותר להשמנה בטנית, המעודדת בתורה מחלות לב וכלי דם.

מחקרים הראו כי אכילה רגשית שמאופיינת לרוב בצריכה גבוהה של סוכרים ושומנים, משחררת במוח אופיואידים שגורמים לגוף להירגע באופן פיזי ממשי. אופיואידים הם רכיבים פעילים המצויים בסמים כמו קוקאין והרואין, כך שהאכילה הרגשית ממכרת ויהיה קשה להפסיק אותה ללא תוכנית מסודרת.

## טיפול
ישנן דרכים רבות שבהן אפשר להפחית את רמת המצוקה הרגשית, ללא אכילה רגשית. הדרך המקובלת היא הקניית הרגלים להתמודדות עם רגשות שליליים ומצוקה נפשית. מחקר משנת 2007 בחן את הקשר בין הרגלי אכילה לדרכי התמודדות עם מצבי מצוקה, ומצא כי אנשים הנוטים לאכילה רגשית נוטים גם להימנע מהתמודדות עם מצבי מצוקה, והאכילה היא אחת מדרכי ההימנעות. החוקרים ממליצים להקנות דרכי התמודדות עם מצבי מצוקה שאינן כוללות אכילה.

דרך נוספת להתמודד עם אכילה רגשית היא פיתוח מודעות המאפשרת להבחין בין מצב של רעב אמיתי למצבי אכילה רגשית. בשיטות אלה האדם שואל את עצמו אם הוא מזהה מאפיינים של אכילה רגשית, כמו השתוקקות למזון שמתפתחת באופן מהיר וספונטני, או אכילה המלווה ברגשות של אשמה או בושה.

במקרים קיצוניים אכילה רגשית עלולה לגרום להתפתחות הפרעות אכילה קשות יותר ואף לסיבוכים פיזיולוגיים. מקרים כאלה דורשים טיפול של פסיכולוג קליני או פסיכולוג רפואי.

## ראו גם
* אוכל מנחם

## קישורים חיצוניים
* 
* 
* 

## הערות שוליים

קטגוריה:תסמונות התנהגותיות הקשורות להפרעות פיזיולוגיות ולגורמים גופניים
קטגוריה:מזון
קטגוריה:הפרעות נפשיות והתנהגותיות
רגשית
ג'ונתן קלץ

**ג'ונתן ליפרט קלץ** (באנגלית: **Jonathan Lippert Keltz**; נולד ב-17 בינואר 1988) הוא שחקן אמריקאי ממוצא יהודי, הידוע בתפקידו בתור ג'ייק שטיינברג בסדרה של HBO, "הפמליה" (2009–2011) ועל עבודתו בסרטים "נשף סיום" (2011) ו-"21+" (אנ') (2013). הוא כיכב בתור לית' בייארד בסדרה "ממלכה" (2013–2017) של רשת The CW. 

## ראשית חייו
קלץ נולד בעיר ניו יורק, בנם של קארין ליפרט, שעבדה ביחסי ציבור, ומרטין קלץ, שהוא מייסד שותף של Scholastic Productions.

לאחר שמשפחתו היגרה עמו לקנדה, הוא התחנך שם בבית הספר התיכון נורת'רן (אנ') שבטורונטו, אונטריו. אביו ממוצא יהודי-פולני ואילו אמו גרמנייה-נוצרייה (ילידת העיר המבורג). קלץ גדל בדת היהודית של אביו.

קלץ החל ללמוד שיעורי משחק כשהיה בן 10 והחל לעבוד כשחקן כשהיה בן 16. בטורונטו, הוא התגורר בדירה שפעם התגורר בה קיאנו ריבס. קלץ מתגורר כיום בלוס אנג'לס, קליפורניה, בעוד הוריו מתגוררים בטורונטו.

## קריירה
בשנת 2004 הוא החל לשחק כאשר גילם את נייט בארבעה פרקים של הסדרה " דגראסי - הדור הבא". 

בשנת 2005 שיחק בסרט "כלה להשגה" לצד הת'ר גראהם, והתארח בסדרות הטלוויזיה "הכי גאים שיש" ו"נעדרים".

בשנת 2007 הוא שיחק בסרט "אמריקן פאי מציגים: בית בטא". 

בשנת 2009 הוא החל לשחק את עוזרו של ארי בסדרת הדרמה של HBO "הפמליה" וגם שיחק בסרט של דיסני "אבא בצרה". 

בשנת 2011 שיחק בסרט "נשף סיום" את הדמות בה מאוהבת הגיבורה הראשית. באותה שנה, הוא הופיע גם בפרקים של סדרות הטלוויזיה "מלכי הבריחה" ו"העוקץ". 

בשנת 2013 שיחק בסרט הנעורים "21+" לצד מיילס טלר.

בשנים 2013–2017 שיחק בסדרה "ממלכה". 

בשנת 2018 שיחק בתפקיד הראשי בסרט הטלוויזיה הקנדי של ערוץ הולמרק "היה היה נסיך". בשנת 2021 שיחק בסרט טלוויזיה נוסף של ערוץ הולמרק "נסיך בהתאמה". 

בשנת 2023 גילם את דמותו של הבלש ויסמן בסדרת המותחן "שממה" מבית אמזון פריים וידאו. 

## חיים אישיים
בשנת 2013 החל לצאת עם השחקנית הקנדית לייזלה דה אוליברה, הם התארסו בדצמבר 2021.

## פילמוגרפיה

### קולנוע

### טלוויזיה

## קישורים חיצוניים

קטגוריה:שחקני קולנוע וטלוויזיה אמריקאים
קטגוריה:אמריקאים ממוצא פולני-יהודי
קטגוריה:אמריקאים ממוצא גרמני
קטגוריה:אמריקאים שנולדו ב-1988
קורי הנרי

**קורי אלכסנדר הנרי** (באנגלית **Cory Alexander Henry**; נולד ב-27 בפברואר 1987) הוא קלידן ג'אז אמריקאי, פסנתרן, יוצר בתחום מוזיקת הנשמה ומפיק מוזיקלי. הוא החל את הקריירה המוזיקלית שלו בשנת 2006, והקליט שני אלבומי סולו, *First Steps* ואת *The Revival*.
## חייו
הנרי נולד בברוקלין, ניו יורק, שם הוא ניגן בפסנתר ואורגן כבר בגיל שנתיים כשהצטרף לאמו לחזרות בכנסייה. הוא הופיע בתיאטרון אפולו בגיל שש, והחל בקריירה מוזיקלית רצינית בשנת 2006, כאשר ניגן בסיבובי הופעות עם מוזיקאים כברוס ספרינגסטין, שון קומבס, קירק פרנקלין, קני גארט, מייקל מקדונלד ועוד. הוא התפרסם בעיקר בשל חברותו בהרכב הפיוז'ן ג'אז המפורסם סנארקי פאפי, וזכה איתם בשלושה פרסי גראמי. נכון לנובמבר 2022, קורי הוא מוביל ההרכב "קורי הנרי ושליחי הפאנק", איתם הוא מופיע ברחבי העולם.

## פרסים ומועמדויות

## קישורים חיצוניים

* 

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:ברוקלין: אישים
קטגוריה:זמרים אמריקאים
קטגוריה:זוכי פרס גראמי
קטגוריה:מפיקים מוזיקליים אמריקאים
קטגוריה:פסנתרנים אמריקאים
קטגוריה:אמריקאים שנולדו ב-1987
לודמילה פוטינה

שמאל|ממוזער|חתונת הזוג, 28 ביולי 1983
ממוזער|שמאל|לודמילה פוטינה ובעלה ולדימיר, בטקס השבעתו לנשיאות, 7 במאי 2000.
**לודמילה אלכסנדרובנה פוטינה** (ברוסית: **Людми́ла Алекса́ндровна Пу́тина**; נולדה ב-6 בינואר 1958 בקלינינגרד) היא אשתו לשעבר של נשיא רוסיה, ולדימיר פוטין. הייתה נשואה לו במשך כ-30 שנה.

פוטינה הייתה יוזמת הקמת "המרכז לפיתוח השפה הרוסית" (כיום, "המרכז לתקשורת בין-אישית"). מלבד רוסית, היא דוברת גרמנית, ספרדית, צרפתית ופורטוגזית.

## ביוגרפיה
פוטינה נולדה בקלינינגרד בברית המועצות כלודמילה שקרבנבה לאביה אלכסנדר אברמוביץ' שקרבנב, עובד מפעל המתכות בקלינינגרד ולאמה יקטרינה טיכנונובה שקרבנבה (Шкребнев). היא סיימה ללמוד פילולוגיה וספרדית באוניברסיטת לנינגרד ועבדה כדיילת אוויר בחברת התעופה אירופלוט. את ולדימיר פוטין היא פגשה בלנינגרד, במסגרת עבודתה וביולי 1983 היא נישאה לו ולזוג נולדו שתי בנות: מריה (ילידת 1985) ויקטרינה (ילידת 1986). בין השנים 1990 ל-1994 היא לימדה גרמנית באוניברסיטה בה היא למדה. בשנים 1996–1999 עבדה כנציגת חברת טלקום אינבסט במוסקבה. באותה תקופה בנותיה למדו בבית הספר הגרמני במוסקבה (Deutsche Schule Moskau).

בתור הגברת הראשונה לא הרבתה להופיע רבות בתקשורת והתרחקה מאור הזרקורים.

ב-6 ביוני 2013, היא ופוטין הודיעו בפומבי על סיום נישואיהם על סמך החלטה הדדית. הודעת הגירושין פורסמה במצלמה עבור התקשורת הרוסית בארמון הקרמלין הממלכתי במהלך הפסקת הופעה של בלט הקרמלין, שסיימה שנים של ספקולציות לגבי מערכת היחסים ביניהם. באפריל 2014, הקרמלין אישר כי גירושיהם הושלמו סופית.

בינואר 2016, מספר כלי תקשורת דיווחו כי לודמילה נישאה לארתור אוקרני בתחילת 2015. במסמכים על הבעלות על דירתה לשעבר בסנט פטרסבורג, היא כונתה בשם ליודמילה אלכסנדרובנה אוכרטניה.

בעקבות הפלישה הרוסית לאוקראינה, הוטלו סנקציות על ליודמילה על ידי בריטניה ב-13 במאי 2022. משרד החוץ, חבר העמים והפיתוח קבע כי לודמילה "נהנתה מיחסים עסקיים מועדפים עם ישויות בבעלות המדינה".

## קישורים חיצוניים

* ביוגרפיה רשמית 

## הערות שוליים

קטגוריה:בני זוג של מנהיגי מדינות
קטגוריה:סנקט פטרבורג: אישים
קטגוריה:בני זוג של פוליטיקאים
קטגוריה:דיילי אירופלוט
קטגוריה:בוגרות אוניברסיטת סנקט פטרבורג
קטגוריה:בוגרי אוניברסיטת סנקט פטרבורג
קטגוריה:משפחת פוטין
קטגוריה:רוסיות שנולדו ב-1958
קטגוריה:רוסים שנולדו ב-1958
ורהלין ג'יימיסון

**ורהלין "דאש" ג'יימיסון** (באנגלית: **VeraLinn “Dash” Jamieson**; נולדה ב-1960) היא קצינה בדימוס בדרגת לוטננט גנרל, שירתה כראש אגף המודיעין, מעקב, סיור ומבצעי סייבר במטה חיל האוויר של ארצות הברית.

## ביוגרפיה
ג'יימיסון סיימה ב-1982 תואר ראשון בניהול מאוניברסיטת וירג'יניה המערבית, אותו עשתה במסגרת תוכנית הכשרת קציני המילואים של חיל האוויר. היא החלה קורס טיס אך נשרה ממנו מסיבות בריאותיות.

הוכשרה כקצינת מודיעין, שירתה בבית הספר למערכות נשק של החיל, וכקצינת מודיעין של הטייסת הטקטית 25 המפעילה מטוסי A-10 ת'נדרבולט II בקוריאה הדרומית. שירתה במטה הפיקוד הטקטי של חיל האוויר כראש מדור אזור האוקיינוס השקט-אסיה ובענף ניתוח איומים. ב-1991 מונתה לראש ענף מבצעי מודיעים בכנף הקרב הטקטית 37, המפעילה מטוסי F-117 נייטהוק, והשתתפה במלחמת המפרץ. בשנים 1992–1994 שירתה כקצינת אג"ם במחלקת המודיעין של בית הספר למערכות נשק. לאחר לימודים במכללה לפיקוד ומטה של חיל האוויר שירתה במטות המשולבים בתפקידי מודיעין ושילוב זרועות. בשנים 199–2000 שירתה במטה סוכנות המודיעין של חיל האוויר.

ביוני 2000 מונתה מונתה למפקד טייסת המודיעין האווירי 32 בבסיס רמשטיין שבגרמניה. ביוני 2002 מונתה למפקדת מרכז המבצעיים האווירים של פיקוד אירופה. ביוני 2004 מונתה לעוזרת למפקד פיקוד האוקיינוס השקט של ארצות הברית ובאפריל 2005 מונתה למפקדת מרכז המודיעין המשותף בפרל הארבור שבהוואי. בשנים 2007–2009 שירתה באגף המודיעין במטה חיל האוויר. באוקטובר 2009 מונתה לקצינת המודיעין, מעקב וסיור בפיקוד דרום. בנובמבר 2011 מונתה לסגנית מפקד כוח המשימה 435 המשותף לסוכנויות ארצות הברית שפעל באפגניסטן. בנובמבר 2012 מונתה לעוזרת לראש אגף מודיעין במטה חיל האוויר.

בדצמבר 2013 מונה לקצינת המודיעין של פיקוד הקרב של חיל האוויר, באפריל 2016 מונתה לסגנית מפקד האגף המשותף למודיעין, מעקב וסיור בפיקוד האסטרטגי של ארצות הברית.

בנובמבר 2016 קודמה לדרגת לוטננט גנרל ומונתה לסגנית לענייני מודיעין, מעקב וסיור של ראש מטה חיל האוויר של ארצות הברית. היא כיהנה בתפקיד עד לשנת 2019 כאשר הוחלפה על ידי מרי או'בריאן. במרץ 2019 קיבלה אחריות גם לתחום מבצעי סייבר. היא פרשה משירות הקבע בינואר 2020.

ג'יימיסון בעלת תואר שני באווירונאוטיקה מאוניברסיטת האווירונאוטיקה אמבר-רידל. היא בוגרת המכללה לפיקוד ומטה של חיל האוויר ומכללת המטה של הכוחות המזוינים. בוגרת מכללת המלחמה של חיל האוויר, בוגרת מכללת המלחמה הלאומית. בוגרת קורס בכירים לביטחון לאומי ובינלאומי באוניברסיטת ג'ורג' וושינגטון ותוכנית הבכירים לביטחון לאומי ובינלאומי באוניברסיטת הרווארד.

## קישורים חיצוניים

* ביוגרפיה באתר חיל האוויר של ארצות הברית

## הערות שוליים

קטגוריה:גנרליות בחיל האוויר של ארצות הברית
קטגוריה:אמריקאים מעוטרי אות לגיון ההצטיינות
קטגוריה:אמריקאיות מעוטרות אות לגיון ההצטיינות
קטגוריה:מעוטרי מדליית השירות המצוין של חיל האוויר
קטגוריה:מעוטרות מדליית השירות המצוין של חיל האוויר
קטגוריה:בוגרי אוניברסיטת וירג'יניה המערבית
קטגוריה:בוגרי אוניברסיטת אמברי-ריידל
קטגוריה:מעוטרי כוכב הארד
קטגוריה:מעוטרות כוכב הארד
קטגוריה:מלחמת המפרץ: אישים
קטגוריה:אמריקאיות שנולדו ב-1960
קטגוריה:אמריקאים שנולדו ב-1960
אעירה שחר

**אעירה שחר** הוא מאחז בסמוך להתנחלות כוכב השחר. תושביו עוסקים בגידול צאן ובעלי חיים נוספים.

## היסטוריה
המאחז הוקם בשנת 2012 בערך על ידי קבוצת צעירים מהיישוב כוכב השחר הסמוך. במקום הוקם אוהל גדול ודיר לצאן. במהלך השנים פונה המקום פעמים רבות על ידי כוחות הביטחון. על פי רוב נהגו תושבי המקום לעזוב את השטח עם הינתן "צו תיחום" (צו אלוף האוסר על כניסה ולעבור לנקודה אחרת באזור). במהלך השנים עבר המאחז בין קרוב ל-10 נקודות, ולחלקן חזר שוב. "המחלקה היהודית" בשב"כ מייחסת לאנשי המאחז מספר מקרים של פעולות "תג מחיר" כנגד פלסטינים.

באלול תשע"ה (אוגוסט-ספטמבר 2015) נשרף אוהל ששימש כמחסן במאהל בדואי בסמוך לכפר מאלכ, מספר קילומטרים מהמאחז. לאחר חקירת המשטרה הוגש כתב אישום כנגד שני צעירים מהמאחז ומהיישוב הסמוך.

במספר מקרים הותקפו תושבי המאחז בידי בדואים ממאהלים באזור, שאף הצליחו פעמיים לחדור למאחז ולגנוב את העדר השייך לתושבי הגבעה. תושבי המאחז והיישוב הסמוך הצליחו לאתר את העדר בקרבת מקום.

בכ"ז בניסן תשע"ה (16 באפריל 2015) בשעות הבוקר התקרבו לגבעה שני רועי צאן לבושים כבדואים תושבי האזור. תושבי הגבעה הזעיקו את תושבי מעלה שלמה הסמוכה, והחלו להתקרב על מנת להניס את רועי הצאן. על פי טענת המשטרה התושבים החזיקו בידיהם אלות ותקפו את הרועים באבנים. כאשר התקרבו, הוציא אחד ה"רועים" תעודת שוטר ומבין הסלעים יצאו שוטרים נוספים ממחלק הבילוש של מחוז ש"י ושוטרי יס"מ רבים. חמישה מתושבי המאחז והיישוב הסמוך נעצרו והוגש נגדם כתב אישום.

במהלך שנת תשע"ז (2017) פורסמו מספר תקריות אלימות שבהן היו מעורבים לכאורה תושבי המאחז. באחת מהן הותקפו באלות ובאבנים פעילי שמאל מארגון "תעאיוש" שליוו רועי צאן באזור עוג'ה א-תחתא ונפצעו חמישה אנשים, ובניסן (אפריל) יודו אבנים לעבר כוח של חיילי צה"ל ושוטרי מג"ב, וכתוצאה מכך נפצע קצין בידו. שר הביטחון אביגדור ליברמן הגיב כי "זו תופעה חמורה שאסור לנו להיות סלחניים לגביה". בתוך מספר ימים הורחקו כל 11 תושבי הגבעה בצווים מנהליים מכל אזור יהודה ושומרון והוטלו עליהם הגבלות מנהליות נוספות.

באוגוסט 2017 נעשה ניסיון לשוב למאחז, אך לאחר שבוע-שבועיים הניסיון נכשל. מאז המאחז נהרס והוקם מחדש שוב ושוב. במרץ 2021 נהרסו מבנים באתר. באוגוסט 2023 נהרסו שני בתים שהוקמו במקום. בדצמבר 2025 התגוררו במאחז כ-25 משפחות.

במשך מספר שנים התגלעו סכסוכים בין תושבי המאחז לבין תושביו של הכפר הפלסטיני הסמוך ראס עין אל-עוג'א, ורבים מתושביו עזבו אותו. בינואר 2026 עזבו אחרוני התושבים, ובאזור בקעת ייט"ב נותרו התנחלויות יהודיות בלבד.

## קישורים חיצוניים
* אעירה שחר בפייסבוק
* אעירה שחר באתר הקול היהודי

## הערות שוליים

קטגוריה:מאחזים ביהודה ושומרון
קטגוריה:מועצה אזורית מטה בנימין
קטגוריה:יישובים ישראליים שננטשו
קטגוריה:התנחלויות שפונו
קטגוריה:כוכב השחר
קטגוריה:יישובים שהוקמו ב-2012
נחש מים (סוג)

**נחש מים** (שם מדעי: *Natrix*) הוא סוג במשפחת הזעמניים. סוג זה מכיל ארבעה מינים שונים. השמות "נחשי דשא" ו"נחשי מים" מתייחסים לכל ארבעת המינים השונים של סוג זה, אך גם למינים שונים של סוגי נחשים אחרים.

כל סוגי נחשי המים מאופיינים בצבעים כהים, קשקשים קרניים, ונחיריים ועיניים המופנים כלפי מעלה. מבנה פניו מסייע לנחש המים לבלוט מעל לפני המים עם עיניו ונחיריו בלבד, בעוד שאר הגוף שקוע ומוסתר מתחת לפני המים. הנחש מיטיב לשחות, ומסוגל לשהות למשך זמן רב מתחת לפני המים.

## מיון
סוג זה כולל, נכון למאי 2025, 5 מינים.
* תת-משפחה נחשי מים (Natricinae)
** סוג **נחש מים** (*Natrix*)
*** מין *Natrix astreptophora*
*** מין *Natrix helvetica*
*** מין נחש מים מאורה (*Natrix maura*)
*** מין נחש מים אירופי (*Natrix natrix*)
*** מין נחש מים משובץ (*Natrix tessellata*)

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1768
קטגוריה:טקסונים שתוארו בידי ג'וזפוס ניקולאוס לאורנטי
קטגוריה:נחשי מים
מקס שניידר

**מקס פרגוסון שניידר** (באנגלית: **Max Ferguson Schneider**;  8 בספטמבר 1912 - 25 במרץ 1959) היה קולונל אמריקאי שהתפרסם בתפקידו כמפקד גדוד הריינג'רים ה-5 במהלך הפלישה לנורמנדי.

## חייו
שניידר נולד וגדל בעיירה שננדואה באיווה.

בשנת 1939 התגייס שניידר למשמר הלאומי של ארצות הברית, עבר קורס קציני מילואים של צבא ארצות הברית, והוסמך כקצין חי"ר. שניידר שימש כמפקד מחלקה ולאחר המתקפה על פרל הארבור, עם כניסת ארצות הברית מלחמת העולם השנייה, הוצב כסגן בגדוד השני של רגימנט ה-168 שבדיוויזיית החי"ר ה-34. במאי 1942, משהוחלט להקים יחידה דומה לקומנדו הבריטי בצבא ארצות הברית והוקם נוסד גדוד הריינג'רים ה-1, התנדב שניידר ומונה למפקד פלוגה ה'.

שניידר הוביל את פלוגתו בנחיתה בעיירה ארזיו (Arzew). ב-11 בפברואר 1943 פיקד על הפלוגה בפשיטה על מוצב סאנאד שבמרכז תוניסיה, 19 קילומטרים בעומק קווי האויב. המוצב אויש על ידי חיילים איטלקים מאוגדת קנטאורו ומחטיבת החי"ר העשירית ברסאגלירי, שנחשבה לחטיבה עילית ללוחמה ההררית. בקרב נפצעו עשרים מלוחמי הגדוד נפצעו ואחד נהרג. הכוח הפושט בפיקוד דארבי הרג כשבעים וחמישה חיילים ושבה עשרה. על האופן בו פעל בפשיטה עוטר שניידר בכוכב הכסף על גבורתו. לאחר מכן לחמה הפלוגה בפיקודו בקרב על רכס אל-גואטר.

לאחר מכן שימש כסגן מפקד גדוד הריינג'רים ה-4 ולקח חלק בפלישת בעלות הברית לסיציליה, במסגרתה ביצע הגדוד בנחיתת סער אמפיבית בג'לה, ובמערכה על איטליה הוטלה על צוות הקרב המשימה לכבוש את העיירה ציסטרנה. במהלך הלחימה על היעד נקלעו שניים מן הגדודים של כוח הריינג'רס ה-6615 למארב של כוח גרמני עדיף בהיקף שני רגימנטים. הכוח ספג כמות נפגעים אנושה ולמעשה חדל מלהתקיים ככוח לוחם. לאחר מכן הוצב שניידר כסגן מפקד גדוד הריינג'רים השני שבפיקוד ג'יימס ארל ראדר.

זמן קצר בטרם הפלישה לנורמנדי מונה למפקד גדוד הריינג'רים ה-5. שניידר הוביל את גדודו בנחיתה בחוף אומהה ובפריצה ללב צרפת. על האופן שבו פיקד על גדודו בקרב הוענק לשניידר צלב השירות המצוין. לאחר המלחמה שימש בשורת תפקידי מטה ולחם במלחמת קוריאה.

שניידר סבל מתסמונת פוסט טראומה, ובשנת 1959 בעודו מוצב בדרום קוריאה, חלה התדרדרות במצבו הבריאותי והוא נפטר.

## הערות שוליים

קטגוריה:אמריקאים ילידי איווה
קטגוריה:קצינים אמריקאים במלחמת העולם השנייה
קטגוריה:מעוטרי כוכב הכסף
קטגוריה:מעוטרי צלב השירות המצוין
קטגוריה:אנשי הכוחות המזוינים של ארצות הברית במלחמת קוריאה
קטגוריה:הריינג'רס
קטגוריה:אמריקאים שנולדו ב-1912
קטגוריה:אמריקאים שנפטרו ב-1959
תלם יהב

**תלם יהב** (נולד ב-31 באוקטובר 1985) הוא עיתונאי ישראלי, פובליציסט ופרשן בנושאים חברתיים כלכליים ורץ למרחקים ארוכים.

## ביוגרפיה
יהב נולד ב-1985 בגבעתיים ולמד בבית הספר היסודי "בורוכוב" ובתיכון "קלעי". הוא שרת בנח"ל, בוגר תואר ראשון בתקשורת ומדע המדינה והיה עורך של עיתון הסטודנטים באוניברסיטת תל אביב, "תזה". יהב כתב טורי דעה וכתבות לאתרים שונים ובשנת 2011 החל לעבוד בידיעות אחרונות וסיקר את תחום הפנים, הכלכלה והמשפט בירושלים. מאז שנת 2013 הוא הכתב לענייני רווחה ועבודה של העיתון ומוביל קו חברתי של סיוע לאוכלוסיות מוחלשות, ניצולי שואה, אנשים עם מוגבלויות וצמצום פערים חברתיים. יהב זכה בשנת 2017 לאות הוקרה מיוחד מטעם "קרן שלם" על "חשיפת הציבור הרחב לסיפורי הצלחה של אנשים עם מוגבלויות שכלית וצרכים מיוחדים"
יהב הוא אחיו של עורך מדור וואלה! תרבות, ניר יהב.

במסגרת עבודתו יהב חתום על שורה ארוכה של חשיפות ופרסומים עיתונאיים וביניהם: הביקור הסודי של מנהיג הפלג הצפוני, ראאד סלאח, באוניברסיטת תל אביב, המחלוקת החריפה שהובילה לאי שיתוף פעולה בין יועמ"ש השב"כ ובין פרקליטות המדינה כשברקע תמיכתו של היועץ המשפטי לשב"כ בביטול שיטת הפרופיילינג בנמל התעופה - בידוק מחמיר לאזרחים ערבים, חשיפת העובדה שראש עיריית ירושלים, ניר ברקת, לא יגיע למצעד הגאווה, שנה לאחר הרצח של שירה בנקי ז"ל במצעד הגאווה בירושלים, חשיפת מעבר יו"ר ועד עובדי רשות שדות התעופה, פנחס עידן, ותמיכתו בחברת הכנסת שלי יחימוביץ' לראשות ההסתדרות, פרסום הביקורת של השר אופיר אקוניס נגד ראש הממשלה, בנימין נתניהו, פרסום התבטאות שנויה במחלוקת של אשת העסקים, פנינה רוזנבלום שאמרה כי "אישה לא צריכה להתלונן אם זה רק עניין של נתנו לה מחמאה או שעשו לה איזו לטיפה קטנה". ההתבטאות עוררה עניין ציבורי רחב,,, חשיפה כי בנימין נתניהו הציע לחברת הכנסת ציפי לבני את תפקיד שרת החוץ וחשיפת ההתבטאות של שר התיירות יריב לוין כי "רוב שופטי העליון הם מצביעי שמאל".

בשנת 2016 ייסד יהב מדור דיגיטלי ראשון מסוגו בשם 'רצים בתלם'. במסגרת המדור הקבוע מראיין יהב אנשי ציבור, אנשי תרבות ודמויות מוכרות מהחברה הישראלית תוך כדי ריצה. המדור מפורסם בידיעות אחרונות וכן בעמוד הפייסבוק של העיתון ובאפליקציה. המדור זוכה לחשיפה נרחבת ובמסגרתו התראיינו בין היתר שר הבינוי והשיכון יואב גלנט, חברת הכנסת שלי יחימוביץ', הזמר עברי לידר, הדוגמנית נטע אלחמיסטר, גיבור צה"ל סרן (במיל') זיו שילון, השחקן איתי תורג'מן, חברת הכנסת רחל עזריה, הדוגמנית טיטי איינאו, מפיק הסרטים והבעלים של הסינמה סיטי משה אדרי, חבר הכנסת יהודה גליק, ראש עיריית ירושלים ניר ברקת, חברת הכנסת ציפי לבני, השר יריב לוין ועוד רבים אחרים.

יהב הוא רץ למרחקים ארוכים, מרתוניסט ואולטרה מרתוניסט שהשתתף בעשרות מרוצים בארץ ובעולם. יהב נוהג לכתוב על מסלולים מעניינים, סוקר ציוד ריצה וכותב על נושאים נוספים שמעניינים את אוכלוסיית הרצים. הוא החל לרוץ בגיל 17 כהכנה לגיוס והוא חובב ריצות שטח.

## קישורים חיצוניים

## הערות שוליים

קטגוריה:כתבי רווחה ישראלים
קטגוריה:סגל ידיעות אחרונות
קטגוריה:רצים ישראלים למרחקים ארוכים
קטגוריה:בוגרי בית ספר בורוכוב (גבעתיים)
קטגוריה:בוגרי תיכון קלעי (גבעתיים)
קטגוריה:בוגרי אוניברסיטת תל אביב
קטגוריה:ישראלים שנולדו ב-1985
1932 בגרמניה

שנת **1932 בגרמניה** הייתה השנה בה ציינה גרמניה 61 שנות לאום.

## הנהגה
* פאול פון הינדנבורג - נשיא.
* היינריך ברינינג - קנצלר עד 30 במאי. מ-1 ביוני פרנץ פון פאפן עד 17 בנובמבר. מ-3 בדצמבר קורט פון שלייכר.

## אירועים
ממוזער|פאול פון הינדנבורג, נשיא רפובליקת ויימאר
* 15 בינואר - כ-6 מיליון מובטלים בגרמניה.
*25 בפברואר - אדולף היטלר מקבל אזרחות גרמנית בתום תהליך התאזרחות, דבר שמקנה לו את הזכות להתחרות לנשיאות גרמניה.
* 10 באפריל - הבחירות בגרמניה: פאול פון הינדנבורג מנצח בבחירות.
* 30 במאי - הקנצלר היינריך ברינינג מתפטר. הנשיא הינדנבורג מבקש מפרנץ פון פאפן להקים ממשלה חדשה.
* 17 ביולי - יום ראשון הארור של אלטונה: קומוניסטים חמושים תוקפים באלטונה הפגנה של הלאומנים-סוציאליסטים; 18 נהרגו. בעקבות התקרית פורצת שורה של קרבות רחוב על רקע פוליטי.
* 31 ביולי - הבחירות הפדרליות: המפלגה הנאצית זוכה ברוב קולות ברחבי המדינה כמו גם הקומוניסטים. מצב זה מונע הקמת קואליציה ללא אחד מהצדדים.
* 30 באוגוסט - הרמן גרינג מתמנה ליו"ר הסנאט הגרמני.
* 6 בנובמבר - הבחירות הפדרליות: המפלגה הנאצית מאבדת קולות רבים, אולם שומרת על הרוב שלה. הקומוניסטים ממשיכים לצבור קולות. אלו הבחירות החופשיות האחרונות בגרמניה עד 1990.
* 21 בנובמבר - הנשיא הינדנבורג מתחיל במשא ומתן עם אדולף היטלר על הקמת ממשלה חדשה.
* 3 בדצמבר - הנשיא הינדנבורג ממנה את קורט פון שלייכר לתפקיד הקנצלר.

## נולדו
* 30 ביולי - מיכאל ברונו, לשעבר נגיד בנק ישראל וכלכלן ראשי בבנק העולמי (נפטר ב-1990).
* 24 בספטמבר - וולטר וולמן, פוליטיקאי גרמני (נפטר ב-2013).
* 19 בדצמבר - ברנהרד פוגל, פוליטיקאי גרמני.
* 31 בדצמבר - פליקס רקסהאוזן, עיתונאי גרמני (נפטר ב-1992).

## נפטרו
* 4 באפריל - וילהלם אוסטוולד, כימאי גרמני (נולד ב-1853).

## קישורים חיצוניים

*